**ΒΙΟΓΡΑΦΙΚΟ ΣΗΜΕΙΩΜΑ**

Η **Δέσπω Πρίγκη** (γ. 1960, Αμμόχωστος) είναι βραβευμένη χαράκτρια και μέλος του σωματείου «Κύπριοι Χαράκτες». Ζει και εργάζεται στη Λευκωσία.

Σπούδασε στην École des Beaux Arts του Περπινιάν (Γαλλία, 1980-82) και παρακολούθησε μαθήματα σκίτσου στο Saint Martins School of Art, στο Λονδίνο, όπως και μαθήματα χαρακτικής στη Σχολή Καλών Τεχνών «Αιγαία», στη Λευκωσία, υπό την καθοδήγηση της χαράκτριας Ελένης Παναγίδου. Τα έτη 2018 και 2019 συμμετείχε στο θερινό πρόγραμμα του Μουσείου Χαρακτικής Χαμπή, στα Πλατανίσκια της Λεμεσού. Για τέσσερα χρόνια ήταν μέλος του εργαστηρίου χαρακτικής Open Up, στο NiMAC (Δημοτικό Κέντρο Τεχνών Λευκωσίας).

Έχει πραγματοποιήσει δύο ατομικές εκθέσεις: το 2021 στο Καφεαναγνωστήριο «Έρμα» (Λευκωσία), με τίτλο «5 ώρες μέσα» και το 2020 στην γκαλερί «Blue Iris» (Πάφος), με τίτλο «Μάτια γεμάτα θάλασσα».

**ΟΜΑΔΙΚΕΣ ΕΚΘΕΣΕΙΣ**

* «Open Up Nicosia Festival», NiMAC (Δημοτικό Κέντρο Τεχνών Λευκωσίας, 2023).
* «Ένα Παρατεταμένο Χάδι: Σύγχρονες Αναγνώσεις της Χαρακτικής», Μουσείο Χαρακτικής Χαμπή (Λευκωσία, 2023).
* «Self-Portrait: Αυτοπροσωπογραφίες Καλλιτεχνών», διεθνής έκθεση χαρακτικής, Κέντρο Χαρακτικής Αθηνών - Pandolfini και Σιατερλή (2023).
* «Νέοι Κύπριοι χαράκτες, 2017», Μουσείο Χαρακτικής Χαμπή (Πλατανίσκια Λεμεσού, 2017).

Έχει φιλοτεχνήσει τα εξώφυλλα των ποιητικών συλλογών του Κώστα Γουλιάμου, *Υγρό γυαλί* (Εκδόσεις Gutenberg, Αθήνα 2020) και της Ρούλλας Κ. Μαλλή, *Εκκρεμότητες και Διεκπεραιώσεις* (Εκδόσεις Αιγαίον, Λευκωσία 2019).

Έργα της βρίσκονται στη μόνιμη συλλογή της Κρατικής Συλλογής Σύγχρονης Κυπριακής Τέχνης, στο Μουσείο Χαρακτικής Χαμπή, καθώς και σε ιδιωτικές συλλογές στην Κύπρο και στο εξωτερικό.